4ธนาคารเจ๋งตามคาดกำไรโต18%
TMBตั้งสำรองรับเศรษฐกิจมูดี้ส์ยกฐานะการเงินBAY
19 ต.ค. 2554

TMBตั้งสำรองรับเศรษฐกิจมูดี้ส์ยกฐานะการเงินBAY
4 ธนาคารโชว์กำไรไตรมาส 3 โต 18.80% ด้าน TMB โตตามนัดกว่าเท่าตัว แต่สำรองเพิ่มสินเชื่อโตรับมือเศรษฐกิจ มูดี้ส์เพิ่มเกรด BAY
ธนาคารพาณิชย์ 4 แห่ง ประกอบด้วย ธนาคารทหารไทย (TMB) ธนาคารซีไอเอ็มบี ไทย (CIMBT) ธนาคารเกียรตินาคิน (KK) และบริษัท ทิสโก้ไฟแนนเชียลกรุ๊ป (TISCO) แจ้งผลกำไรงวดไตรมาส 3 ปีนี้ พบว่ามีกำไรสุทธิรวม 2,842.69 ล้านบาท เพิ่มขึ้น 18.80% จากงวดเดียวกันของปีก่อนที่มีกำไรสุทธิ 2,392.64 ล้านบาท 
สำหรับงวด 9 เดือน มีกำไรสุทธิทั้งสิ้น 8,663.71 ล้านบาท เพิ่มขึ้น 10.66% จากงวดเดียวกันของปีก่อนที่มีกำไรสุทธิ 7,828.76 ล้านบาท
นายถนอมศักดิ์ โชติกประกาย ประธานเจ้าหน้าที่บริหารด้านการเงิน TMB กล่าวว่า งวดไตรมาส 3 ปีนี้ ธนาคารมีกำไรสุทธิ 750 ล้านบาท กำไรต่อหุ้น 0.02 บาท เพิ่มขึ้น 3.2% จากงวดเดียวกันของปีก่อน แต่ลดลง 37.3% จากไตรมาสก่อนหน้า เพราะธนาคารได้ตั้งสำรองเพิ่มขึ้นตามการเติบโตของสินเชื่อใหม่ และเพื่อให้สอดคล้องกับการดำเนินนโยบายระมัดระวังของธนาคาร
“กำไรจากธุรกิจหลักดีขึ้น เห็นได้จากกำไรก่อนตั้งสำรองขยายตัว 125.2% และเติบโต 41.3% จากไตรมาส 2 โดยคงมีแนวโน้มผลดำเนินงานที่ดีขึ้น” นายถนอมศักดิ์ กล่าว
สำหรับงวด 9 เดือน มีกำไรสุทธิ 3,041 ล้านบาท กำไรหุ้นละ 0.27 บาท เพิ่มขึ้น 27% จากงวดเดียวกันปีก่อน 
ด้านนายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร CIMBT กล่าวว่า ในไตรมาส 3 ปีนี้ ธนาคารมีกำไรสุทธิ 319.70 ล้านบาท กำไรต่อหุ้น 0.02 บาท เพิ่มขึ้น 77.99% ขณะที่งวด 9 เดือนมีกำไรสุทธิ 856.9 ล้านบาท ลดลง 4.19% เพราะงวดเดียวกันของปีก่อนมีกำไรพิเศษจากการขายทรัพย์สิน เช่น การขายสำนักงานใหญ่ที่สาทรและขายหุ้น
นายสุภัค กล่าวว่า ภาพรวมออกมาน่าพอใจ สินเชื่อโตทุกกลุ่ม โดย 9 เดือนมีรายได้จากการดำเนินงาน 4,970 ล้านบาท เพิ่มขึ้น 2.6% 
ด้านมูดี้ส์ อินเวสเตอร์ เซอร์วิส ได้ปรับเพิ่มอันดับความแข็งแกร่งทางการเงินของธนาคารกรุงศรีอยุธยา (BAY) จาก D เป็น D+ และได้ปรับแนวโน้มมีเสถียรภาพ โดยยังคงเครดิตของเงินฝากสกุลต่างประเทศระยะยาวที่ Baa2/Prime-2 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ BAY กล่าวว่า อันดับเครดิตที่ดีขึ้น สะท้อนถึงความสำเร็จในการปรับปรุงโครงสร้างพื้นฐานต่างๆ และความเป็นผู้นำด้านสินเชื่อและผลิตภัณฑ์เพื่อรายย่อย ทั้งบัตรเครดิต สินเชื่อเพื่อผู้บริโภคและสินเชื่อรถยนต์ 
“เครดิตของธนาคารที่ปรับขึ้นมาอยู่ในระดับเดียวกัน หรือสูงกว่าธนาคารหลายแห่งในประเทศ”